Document ID: /roh_data/filtered/fineweb-2-filterrobots_roh.jsonl.gz/27240

Archäologischer Dienst
Servetsch archeologic
Servizio archeologico
Loëstrasse 267001 Cuiratel +41 81 257 48 <email-pii>
Ovra da protecziun Baselgia Son Stefan – baselgia sepulcrala dals uvestgs da Cuira
Sut la plazza da pausa da la scola chantunala a la Halde sa chatta il monument architectonic il pli impurtant dal cristianissem tempriv en il Grischun: Son Stefan, la baselgia sepulcrala dals uvestgs da Cuira, construida il 5. tschientaner. L'onn 1850, cur che l'emprima scola chantunala è vegnida construida, è ella vegnida rescuvrida. L'architect Walther Sulser l'ha exchavada e perscrutada cumplettamain ils onns 1955/56. Cur che la scola chantunala è vegnida construida da nov ils onns 1970, è ella vegnida cuvrida ed integrada sut terra en l'edifizi da scola. En il rom da la renovaziun totala ch'è vegnida terminada l'onn 2010 è questa localitad vegnida revalitada ad in museum ch'è degn per l'impurtanza da la baselgia. L'istorgia e l'impurtanza da quest edifizi vegnan decleradas en moda illustrativa sin sis tavlas ch'èn repartidas en la localitad. Ils chats extraordinaris vegnan preschentads en ina vitrina. Il model da la baselgia sepulcrala preschenta tut ils detagls a la scala 1:10 e facilitescha la chapientscha da sia architectura e da la baselgia superiura ch'è vegnida construida pli tard suravia.
Il 5. tschientaner è vegnì endrizzà il stabiliment sepulcral per ils uvestgs da Cuira sin il santeri che sa chatta al nordost da la catedrala. Quest stabiliment sa cumpona d'in local principal cun arvieut e d'in corridor construì pauc pli tard. Il corridor vegniva er duvrà sco lieu da sepultura. Il local principal è dividì en 12 fossas circumdadas da mirs. En la paraid ost sa chatta in'apsidiola centrala che vegn accumpagnada da tuttas duas varts da mintgamai ina nischa da glisch. Sut l'apsidiola è il foss, nua ch'i sa chattavan las reliquias da son Stefan.
Sur quest lieu da sepultura è vegnida construida anc il 5. tschientaner la baselgia superiura. Annexas da duas auzadas al nord ed al sid enserravan il stabiliment sepulcral.
Las paraids e l'arvieut da la localitad sepulcrala èn ornads cun picturas magnificas. Vi da la paraid cun l'apsidiola èn ordinads – en moda ascendenta da sanestra e da dretga – mintgamai sis apostels. La zona dal fundament da las paraids era colurada cun alv. Suravia era tratg – enturn tut il local – in bindel che imitava intarsias da marmel. En ils chantuns èn malegiads quatter vaschs. Or da quels sa stortiglia roma da vits che sa stenda sur l'entir arvieut. Tranter la roma èn repartids columbas e pavuns.
Da la baselgia superiura èn mantegnidas restanzas dal plaunterren da mosaic. Il bindel da musters da peltas, da cruciferas e da cors sa chattava oriundamain en il chor davos il banc mez radund dals sacerdots.
Al cumenzament dal 17. tschientaner han truppas austriacas destruì la baselgia e l'entir stabiliment è ì en emblidanza.